གཞན་ཡང༌།རྒྱ་གར་ནས་སློབ་དཔོན་ཞི་བ་འཚོ་དང༌།པདྨ་འབྱུང་གནས་རྣམ་གཉིས་སྤྱན་དྲངས།བསམ་ཡས་ཀྱི་གཙུག་ལག་ཁང་ཆེན་པོ་བཞེངས།དེ་ནས་སློབ་དཔོན་ཞི་བ་འཚོས་རྒྱ་གར་ནས་དགེ་སློང་བཅུ་གཉིས་གདན་དྲངས།མཆིམས་ཨ་ནུའི་བུ་ཤཱཀྱ་པྲ་བྷ་དང༌།པ་གོར་ཧེ་འདོད་ཀྱི་བུ་བཻ་རོ་ཙ་ན།སྦ་ཁྲི་བཞེར་གྱི་བུ་སྦ་རཏ་ནའམ་སང་ཤི་ཏའམ་ཁྲི་གཟིགས་ཀྱང་ཟེར།ཞང་ཉང་བཟང་གི་བུ་ལྷ་བུ་ལྷ་བསེ་བཙན།ཤུད་པུ་ཁོང་སླེབ།འཁོན་ཀླུའི་དབང་པོ་བསྲུང་བ།ངན་ལམ་རྒྱལ་མཆོགགཙང་ལེགས་གྲུབ།འཇམ་དཔལ་གོ་ཆ།པྲན་ཀ་མུ་ཏིཀགླང་ཀ་ཏ་ན།རྩངས་དེ་ཝེན་དྲ།རླངས་ཁམས་པ་གོ་ཆ།འཁོན་ན་གེན།རྨ་རིན་ཆེན་མཆོག།ལ་གསུམ་རྒྱལ་བ་བྱང་ཆུབ།སྦ་གསལ་སྣང༌།སྦ་ཁྲི་བཞེར།སྦྲང་རྒྱར་ལེགས་གཟིགས།སེང་གོང་ལྷ་ལུང་གཟིགས།སྣ་ནམ་རྡོ་རྗེ་བདུད་འཇོམས།ཤུད་པུ་དཔལ་གྱི་སེང་གེ།རྩངས་ས་ལེའི་བུ་རིན་ཆེན་ལེགས་གྲུབ་སོགས་ལ་ལེགས་སྦྱར་གྱི་སྐད་ཡིག་དང༌།རྒྱ་ནག་དང་བལ་པོ་ཟ་ཧོར་ཁ་ཆེ་ལི་ཡུལ་སོགས་ཀྱི་སྐད་ཡིག་དང་བརྡ་སྤྲོད་པའི་གཞུང་དང་རིག་པའི་གནས་དུ་མ་བསླབས་པས་ཆེས་མང་ཆེ་བ་མཁས་པ་ཆེན་པོར་གྱུར་ནས་ལོ་ཙཱ་བ་མང་པོ་བྱོན།དེ་དག་ལས་ཐོག་མར་སད་མི་མི་བདུན་རབ་ཏུ་བྱུང་བ་དང༌།དེ་རྗེས་ཡང་རབ་བྱུང་གི་སྡེ་ཆེར་འཕེལ་ཏོ།།